Pta-polisie keer ‘kapers’ by tolhek aanDie bakkie wat glo byna gekaap was. Foto: Verskaf Vinnige optrede deur die Pretoria-polisie het daartoe gelei dat twee vermeende kapers, wat met ŉ AK 47-aanvalsgeweer en ŉ 9 mm-pistool gewapen was, by ŉ tolhek buite die stad aangekeer is. Konst. Tumisang Moloto, polisiewoordvoerder, het Dinsdag aan Maroela Media gesê die inhegtenisneming het Maandagmiddag 14:30 by die tolhek op die N4-snelweg naby Atteridgeville plaasgevind. “Drie mans in ŉ VW Golf 6 het ŉ Nissan NP200-afleweringsbakkie by die tolhek probeer kaap,” het Moloto gesê. Die polisie is in kennis gestel en verskeie eenhede, waaronder die taktiese reaksie-eenheid, Pretoria-blitspatrollie, en beamptes van die Pretoria-Wes-polisiëringsgebied se misdaadvoorkomingseenheid, het spoedig gereageer. “Twee verdagtes is kort daarna by die tolhek aangekeer. Een verdagte kon egter daarin slaag om te ontsnap en is steeds soek.” Moloto het gesê daar is met verdere ondersoek vasgestel die Golf 6 is in Mei vanjaar in Pretoria-Wes as gesteel aangemeld. Die vuurwapens sal vir ballistiese toetse gestuur word om vas te stel of dit met ander misdrywe verbind kan word. Die polisie ondersoek ook of die verdagtes met ander misdade in die omgewing verbind kan word. Die Atteridgeville-polisie ondersoek ŉ kapingspogingsaak en ŉ saak van die besit van ongelisensieerde vuurwapens en ammunisie. Die verdagtes, onderskeidelik 40 en 46 jaar oud, moet binnekort in die Atteridgeville-landdroshof verskyn.